Document ID: 32013R0538

KOMISSION TÄYTÄNTÖÖNPANOASETUS (EU) N:o 538/2013,
annettu 11 päivänä kesäkuuta 2013,
unionin, sellaisena kuin se oli 30 päivänä kesäkuuta 2013, sekä Kroatian väliseen maataloustuotteiden kauppaan liittyviä eräitä tuonti- ja vientitodistuksia sekä ennakkovahvistustodistuksia koskevista siirtymävaiheen toimenpiteistä
EUROOPAN KOMISSIO, joka
ottaa huomioon Kroatian liittymissopimuksen ja erityisesti sen 3 artiklan 4 kohdan,
ottaa huomioon Kroatian liittymisasiakirjan ja erityisesti sen 41 artiklan,
sekä katsoo seuraavaa:
(1)
Unionin ja Kroatian välisessä tiettyjen maataloustuotteiden kaupassa on ollut ennen 1 päivää heinäkuuta 2013 esitettävä tuonti- tai vientitodistus. Kyseisiä todistuksia ei voida 1 päivästä heinäkuuta 2013 alkaen enää käyttää tällaisessa kaupassa.
(2)
Eräitä todistuksia ja ennakkovahvistustodistuksia, jotka ovat edelleen voimassa 30 päivän kesäkuuta 2013 jälkeen, ei ole käytetty lainkaan tai ne on käytetty vain osittain. Kyseisiä todistuksia koskevia sitoumuksia on noudatettava, ja sitoumusten laiminlyönti johtaa vakuuden menettämiseen. Koska kyseisiä sitoumuksia ei voida enää Kroatian jäseneksi liittymisen jälkeen noudattaa, on tarpeen säätää kyseisen maan liittymispäivästä alkaen voimassa olevasta siirtymätoimenpiteestä, joka koskee asetettujen vakuuksien vapauttamista.
(3)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Vapautetaan tuonti- ja vientitodistuksiin ja ennakkovahvistustodistuksiin liittyvät vakuudet asianomaisten pyynnöstä seuraavin edellytyksin:
a)
kyseisissä todistuksissa tai ennakkovahvistustodistuksissa viejämaaksi tai vastaanottavaksi maaksi on ilmoitettu Kroatia. Jos viejämaan tai vastaanottavan maan ilmoittaminen ei ole pakollista todistuksessa tai ennakkovahvistustodistuksessa, toimijan on todistettava toimivaltaista viranomaista tyydyttävällä tavalla, että viejämaa tai vastaanottava maa on Kroatia;
b)
todistusten tai ennakkovahvistustodistusten voimassaoloaika ei pääty ennen 1 päivää heinäkuuta 2013;
c)
todistuksia tai ennakkovahvistustodistuksia on 1 päivään heinäkuuta 2013 mennessä käytetty vain osittain tai niitä ei ole käytetty lainkaan.
2 artikla
Tämä asetus tulee voimaan Kroatian liittymissopimuksen voimaantulopäivänä sillä edellytyksellä, että kyseinen sopimus tulee voimaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä kesäkuuta 2013.

Labels: 3
15
18
6